החלוץ (תנועה להגשמה משותפת)

תנועת החלוץ היא תנועה ארצית רחבה המפעילה מגוון של תוכניות חינוכיות, ומעודדת צעירים לאמץ אורח חיים של מעורבות ואחריות חברתית לצד חיים כחלק מקהילה, בהשראת החלוצים שייסדו את המדינה.

רקע 
תנועת החלוץ הוקמה באוגוסט 2010 כשותפות של בית יגאל אלון, המדרשה באורנים והמכינות הקדם צבאיות: רבין, גליל עליון ומיצר במטרה לייצר מסלול המשכיות לבוגרי המכינות. מייסדיה היו שני אנשי חינוך ואקדמיה, טל אלמליח ותום נבון, והשם נבחר בהשראת תנועת החלוץ ההיסטורית. בהמשך התרחבה התנועה ונפרדה מבית יגאל אלון. כיום היא פונה לקהלים מגוונים, ומפעילה מסגרות שונות. בראשות החלוץ נכון לשנת 2019 עומד אבישי בן אהרון, (בנו של יריב בן אהרון  ונכדו של מזכ"ל ההסתדרות לשעבר יצחק בן אהרון) מנכ"ל המדרשה באורנים ורכז הגשמה ומשימות חברתיות בתנועה הקיבוצית.

חזון תנועת החלוץ נוסח כך:

"החלוץ מכוונת צעירים להגשמה קהילתית משימתית, ברוח מורשת החלוצים, הציונות ההומניסטית ומגילת העצמאות: ציונות המשלבת מחויבות וחיבור לתרבות ולמורשת היהודית עם תפיסה דמוקרטית ואוניברסלית שבמרכזה שוויון ערך האדם".

תנועת החלוץ פועלת במהלך שנה ב' בשיתוף פעולה עם המכינות: רבין, מיצר, בארי, הירושלמית ותל"ם.

תוכניות ומפעלים 
מכינת רבין, המכילה שלוש שלוחות (במזרע, חיפה ואדמית), נוסדה ב-1998 על ידי דני זמיר ומהווה את אחת מחמש המכינות הכלליות הראשונות בישראל ונכון ל-2019 גם הגדולה שבהן, המובילה באחוזי הקצונה של בוגריה מבין המכינות החילוניות. רבים מהם משתלבים בתפקידים בכירים בחברה האזרחית והשלטון הציבורי בישראל. המכינה הייתה שותפה ראשית להקמת החלוץ והגדירה אותה כתנועת המשך לבוגריה המעוניינים בכך.
מכינת רעות למנהיגות ישראלית - מכינה חצי שנתית בקיבוץ יחיעם.
שנה ב' למכינות קדם צבאיות: תוכנית המשך של 7 חודשים, בתום שנת המכינה וטרם הגיוס לצבא. המכינאים חיים בקומונה בעיר, מתנדבים במגוון מסגרות חברתיות ומקדישים מזמנם ללימוד סוגיות בחברה הישראלית.
שנת שירות: החלוץ מפעילה 2 מסלולים של שנת שירות: מסלול קיבוצי-חקלאי בעוטף עזה, ומסלול עירוני-חינוכי בערים בצפון.
זרעי קיץ: בית מדרש חברתי לצעירים וצעירות אחרי השירות הצבאי - 5 שבועות של לימוד, גיבוש זהות והכשרה לפעילים חברתיים. נקרא בעבר "ירח עיון".
תוצרת הארץ: תוכנית עבודה מועדפת בחקלאות לצעירים אחרי השירות הצבאי
שחר: רשת קהילות סטודנטים לשינוי חברתי, המפעילה כפרי סטודנטים בחיפה, תל אביב, ירושלים, באר-שבע, קיבוץ שמיר וקיבוץ מפלסים.
המרכז לפיתוח קהילות: פועל לליווי, הכשרה והרחבת מעגלי קהילות החיים בישראל, בדגש על קבוצות צעירות אחרי צבא ובוגרי ש"ש ומכינה.

בתנועה חברים כ-5,000 צעירים בגילאי 18-40.

ראו גם 
 המדרשה באורנים

קישורים חיצוניים 
 

 
 החלוץ - שנת שירות לכולם 
 שיתוף פעולה חדש בין החלוץ ומחלקת המשימות של התנועה הקיבוצית

הערות שוליים 

2017 12